**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**Gestor zmluvy:** Ministerstvo zahraničných vecí Slovenskej republiky

**Názov zmluvy:** Návrh na uzavretie Protokolu, ktorým sa mení a dopĺňa Protokol o prechodných ustanoveniach, ktorý je pripojený k Zmluve o Európskej únii, k Zmluve o fungovaní Európskej únie a k Zmluve o založení Európskeho spoločenstva pre atómovú energiu

**Účel a predmet zmluvy a jeho úprava v právnom poriadku Slovenskej republiky:**

Účelom protokolu je upraviť počet poslancov Európskeho parlamentu na obdobie do roku 2014 zvýšením o 18 poslancov, čím sa počet zvýši zo 736 na 754.

**Priama úprava práv alebo povinností fyzických osôb alebo právnických osôb:**

Protokol nie je medzinárodnou zmluvou, ktorá obsahuje priamu úpravu práv a povinností fyzických a právnických osôb.

**Úprava predmetu medzinárodnej zmluvy v práve ES/EÚ:**

Predmet dohovoru je v súčasnosti upravený v primárnom práve EÚ, najmä v Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
Súlad protokolu s právom EÚ: úplná zhoda.

**Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií vymedzených čl. 7 ods. 4 Ústavy Slovenskej republiky je protokol medzinárodnou politickou zmluvou.

**Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Z kategórií vymedzených čl. 7 ods. 5 Ústavy Slovenskej republiky je protokol medzinárodnou zmluvou, na ktorej vykonanie nie je potrebný zákon.

**Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na priamu použiteľnosť niektorých ustanovení protokolu a jeho prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis.